Итеплъэ къагъэнэжьи, агъэкIэрэкIагъ — Адыгэ макъ\nИтеплъэ къагъэнэжьи, агъэкIэрэкIагъ\nРедактор 22.12.2020 22.12.2020 КУЛЬТУРЭР, КЪЭБАРЫКlЭХЭР\nДжэджэ районым итхылъеджэпIэ Гупчэ зычIэт унэр загъэцэкIэжьым ыуж бэкIэ нахь зэтегъэпсыхьагъэ хъугъэу къызэIуахыжьыгъ.\n— ТхылъеджапIэм тарихъ гъэшIэгъон пылъ. Адыгэ Республикэм культурэмкIэ иминистрэ игуадзэу, Урысыем, Адыгеим, Ингушетием культурэмкIэ язаслуженнэ IофышIэу ШъэуапцIэкъо Аминэт тызэрэщигъэгъо­загъэу, 1930-рэ илъэсым къыщегъэжьагъэу районым итхылъеджапIэ Iоф ешIэ.\nДжэджэ районым иадминистрацие ипащэ иунашъокIэ 1993-рэ илъэсым ар зычIэт унэр тарихъ ыкIи шIэныгъэ мэхьанэ зиIэ псэолъэ хэхыгъэ­хэм ахалъытагъ.\n1903-рэ илъэсым сатыушIэу Касаткиным иунэу щытыгъэр тарихъымрэ культурэмрэ шIукIэ къахэнагъ. Унэр шIуагъэ къытэу щыIэныгъэм щагъэфедэным фэшI хэбзэ къулыкъушIэхэр кIэщакIо фэхъухи, тхылъеджапIэ къыщызэIуахыгъ.\nТхылъеджапIэр зычIэт унэр загъэцэкIэжьым ыуж зэхъокIыныгъабэ фэхъугъ. IофшIэныр зэрэригъэжьэжьырэм фэгъэхьыгъэ зэхахьэу Джаджэ щыкIуагъэм респуб­ликэм культурэмкIэ иминистрэ игуадзэу ШъэуапцIэкъо Аминат къыщыгущыIагъ. Ащ къызэриIуагъэу, лъэпкъ проектэу «Культурэм» игъэцэ­кIэн къыдыхэлъытагъэу мыр къызэIуахыжьыгъ, респуб­ликэм ия 8-рэ модельнэ тхылъеджапIэ хъугъэ.\nГъэсэныгъэм, щыIэныгъэм илъэныкъуабэ къызэлъызыубытырэ тхылъеджапIэр лъэхъа­ным епхыгъэу зэтырагъэпсыхьагъ. Ком­пьютерхэр, нэры­лъэгъу IэпыIэгъухэр, еджапIэхэр, фэшъхьаф­хэри нэплъэгъум итых. ЦIыфхэм ящыкIэгъэ къэбарыкIэхэр зэрагъэшIэнхэм фэшI амы­лышIухэр яIэх. Технологиеу агъэфедэщтыр дунэе шапхъэхэм афэбгъадэ хъущт.\nДжэджэ районым иадминистрацие ипащэ иIэнатIэ зыгъэ­цэкIэрэ Хьаджымэ Вячеслав зэхахьэм къыщиIуагъ лъэпкъ проектэу «Культурэм» ишIуагъэкIэ тхылъеджапIэр зэтырагъэпсыхьажьын зэралъэкIыгъэр.\nРайоным ипащэ Адыгэ Рес­публикэм и ЛIышъхьэу КъумпIыл Мурат, республикэм куль­турэмкIэ и Министерствэ лъэшэу зэрафэразэр зэIукIэгъум къыщиIуагъ.\nФедеральнэ, республикэ, район бюджетхэм къахахыгъэ ахъщэмкIэ агъэкIэжьыгъэ тхылъеджапIэр итеплъэкIи дахэ. Унэм теплъэу иIэр къагъэнэ­жьызэ, IофшIапIэм ыкIоцI зэ­хъо­кIыныгъэхэр фашIыгъэх, иинагъэ квадрат метрэ 25-рэ хагъэхъуагъ.\nТхылъеджапIэр зыдэщыт чIыпIэри нахь зэтегъэпсыхьагъэу къэлъэгъоным пае Iофыгъуабэ зэшIуахыгъ. ЯщыкIэ­гъэщт литературэр, мебелыр, техникэр ащэфыгъэх.\nШъэуапцIэкъо Аминэт иеп­лъыкIэхэм къащыхигъэщыгъ шэн-хабзэхэм якъэIэтыжьын фэгъэхьыгъэ Iофыгъохэр тхылъеджапIэм зэрэщагъэцэкIэщтхэр. Джэджэ районым лъэпкъыбэ щэпсэу. Зэхэхьэ гъэшIэгъонхэр зэхащэхэзэ, лъэпкъхэр нахьы­шIоу зэрэшIэщтых, ятарихъ, шэн-хабзэхэр къызэфаIотэщтых. ЦIыф цIэрыIохэр зэIукIэгъухэм арагъэблэгъэщтых.\nУнагъохэр тхылъеджапIэм щызэIукIэнхэм, ягупшысэхэр къызэфаIотэнхэм, зэджэщтхэ тхылъхэр, журналхэр, гъэзетхэр къыхахынхэм фэшI IэпыIэгъу афэхъущт цIыфхэри гъэнэфагъэх.\nIофтхьэбзэ зэфэшъхьафхэр зыщызэхащэнхэ алъэкIыщт залышхор идэхагъэкIи, гъэпсыкIэу иIэмкIи гуIэтыпI. ЯшIэныгъэ хагъэхъоным, видеофильмэхэр къыщагъэлъэгъонхэм, артистхэм, нэмыкIхэм аIукIэнхэм афэшI тхылъеджапIэм амалышIухэр щагъотыщтых.\nИнтернетыр, Лъэпкъ электрон тхылъеджапIэр, фэшъхьафхэри цIыфхэм агъэфедэщтых.\nТхылъеджапIэм икъызэIухын ехьылIэгъэ зэхахьэм Джэджэ районым инароднэ депутатхэм я Совет итхьаматэу А. Г. Самохваловар, культурэм, гъэсэныгъэм яIофышIэхэр, районым щыпсэухэрэр, журналистхэр хэлэжьагъэх. ЛэжьэкIо къызэры­кIохэр, ныбжьыкIэхэр пащэхэм лъэшэу зэрафэразэхэр зэха­хьэм къыщаIуагъ.\nТхылъыр шIэныгъэм иIун­кIыбз. ЦIыфыр тыдэ щыIэми, шIэныгъэм лъэкIо. Джэджэ районым и Гупчэ тхылъеджапIэ екIурэ гъогур цIыфхэм шIукIэ ашIэ. ЗэIукIапIэ, зыгъэсапIэ афэхъугъэ унэу алъытэ. Iоф­шIакIоу ащ Iутхэр ясэнэхьат феджагъэх, гуфэбэныгъэ ахэлъэу еджакIохэм апэгъокIых, «шъукъеблагъ» араIо. ШIукIэ тэри теблэгъэщт, тафэтхэщт.\nСурэтхэр зэхахьэм къыщытырахыгъэх.\nПредыдущая ЯплIэнэрэ едзыгъор — ушэтыпI\nСледущая Сэтэнэе гуащэ ижъуагъо кIосэщтэп